b'\n_START_ARTICLE_\nSadur elektrik\n_START_PARAGRAPH_\nSadur elektrik adalah proses yang menggunakan arus elektrik\xc2\xa0untuk mengurangkan\xc2\xa0kation logam yang terlarut membentuk lapisan logam nipis sekata pada satu elektrod. Istilah ini juga digunakan untuk\xc2\xa0pengoksidaan\xc2\xa0elektrik dari ion negatif kepada substrat pepejal misalnya dalam pembentukan argentum (perak) klorida pada dawai perak untuk membuat elektrod argentum/argentum klorida. Penyaduran elektrik digunakan terutamanya untuk mengubah sifat permukaan objek (lelasan dan ketahanhausan,\xc2\xa0perlindungan daripada penghakisan, pelinciran, kualiti estetika dan sebagainya), tapi mungkin juga akan digunakan untuk menambah ketebalan pada bahagian yang kurang atau membentuk objek melalui\xc2\xa0pengelektrobentukan._NEWLINE_Proses yang digunakan dalam teknik penyaduran elektrik ini dipanggil pengelektroendapan\xc2\xa0yang bertindak\xc2\xa0seakan-akan sel galvanik\xc2\xa0secara terbalik. Bahagian yang akan disadurkan adalah\xc2\xa0katod litar. Dalam salah satu teknik ini, anod\xc2\xa0dibuat dari logam untuk disadurkan pada bahagian litar tersebut. Kedua-dua komponen direndam dalam larutan\xc2\xa0elektrolit\xc2\xa0yang mengandungi satu atau lebih larutan\xc2\xa0garam logam serta\xc2\xa0ion-ion\xc2\xa0lain yang membolehkan aliran elektrik. Sebuah\xc2\xa0bekalan kuasa\xc2\xa0membekalkan\xc2\xa0arus terus\xc2\xa0kepada anod yang mengoksidakan atom logam atom yang ia terdiri dan memungkinkan mereka untuk larut dalam larutan elektrolit. Pada katod litar pula, ion logam yang terlarut dalam elektrolit dikurangkan pada antaramuka antara larutan dan katod, oleh itu "menyadurkan" katod. Kadar pelarutan anod adalah sama dengan kadar penyaduran katod melalui peredaran arus melalui litar ini. Dengan cara ini, ion-ion elektrolit akan sentiasa ditambahkan oleh anod._NEWLINE_Terdapat juga proses elektrik lain yang menggunakan anod yang tidak punah seperti plumbum atau karbon. Pada teknik-teknik ini, ion logam yang bakal disadurkan ini harus ditambah secara berkala di dalam larutan sebaik ion ditarik keluar daripada larutan elektrolit. Penyaduran elektrik paling biasanya digunakan untuk membuat duit syiling seperti kepingan satu sen (penny)\xc2\xa0yang terdiri daripada kepingan\xc2\xa0zink\xc2\xa0kecil dilapisi\xc2\xa0kuprum.\n_START_SECTION_\nProses\n_START_PARAGRAPH_\nKation tertarik pada\xc2\xa0anion\xc2\xa0yang ada dalam larutan elektrolit, seterusnya dikurangkan di katod untuk dikumpulkan pada plat logam yang bersifat sifar valens. Untuk teknik penyaduran tembaga misalya, kuprum\xc2\xa0dioksidakan dalam larutan asid di anod menjadi Cu\xc2\xb2\xe2\x81\xba dengan ditariknya dua elektron. Cu\xc2\xb2\xe2\x81\xba\xc2\xa0bergabung dengan anion SO\xe2\x82\x84\xc2\xb2\xe2\x81\xbb larutan untuk membentuk kuprum sulfat. Pada katod pula, Cu\xc2\xb2\xe2\x81\xba dikurangkan menjadi logam kuprum dengan penambahan dua elektron. Hasilnya adalah pemindahan berkesan kuprum daripada sumber anod kepada plat yang meliputi katod._NEWLINE_Bahan saduran yang paling biasa digunakan adalah logam ekaunsur, bukannya\xc2\xa0pancalogam. Bagaimanapun, ada juga beberapa jenis pancalogam yang boleh diendapkan secara elektrik terutamanya\xc2\xa0loyang\xc2\xa0dan pateri.\n_START_SECTION_\nSejarah\n_START_PARAGRAPH_\nElektrokimia moden telah ditemukan oleh seorang ahli kimia Itlai bernama Luigi Valentino Brugnatelli pada tahun 1805. Beliau menggunakan ciptaan rakannya Alessandro Volta\xc2\xa0yang dihasilkan\xc2\xa0lima tahun lebih awal iaitu\xc2\xa0cerucuk voltan\xc2\xa0untuk memudahkan proses pengelektroendapan yang pertama.\xc2\xa0Ciptaan Brugnatelli dipulaukan\xc2\xa0Akademi Sains Perancis dan tidak digunakan secara amnya dalam industri selama tiga puluh tahun. Pada tahun 1839, saintis Britain\xc2\xa0dan Rusia membangunkan dengan sendirinya proses pemendapan logam yang serupa dengan kaedah Brugnatelli untuk tujuan penyaduran tembaga pada plat\xc2\xa0mesin percetakan.\n_START_SECTION_\nKegunaan\n_START_PARAGRAPH_\nProses penyaduran elektrik digunakan dalam pelbagai industri untuk tujuan melapiskan benda logam dengan lapisan nipis logam yang berbeza. Lapisan logam yang dipendakkan mempunyai beberapa sifat dikehendaki yang kurang ada pada objek logam tersebut. Misalnya, penyaduran kromium dilakukan pada banyakbaramg seperti bahagian-bahagian kereta, paip mandi, pembakar dapur gas, rim roda dan sebagainya. Kromium mempunyai sifat tahan karat yang sangat tinggi memanjangkan jangka hayat barang. Penyaduran elektrik digunakan secara meluasnya dalam industri. Ia juga digunakan dalam membuat barang kemas dengan kos yang murah. Penyaduran elektrik meningkatkan jangka hayat logam serta mencegah pembentukan karat.'